Adven

Adven Oy ir Somijas enerģētikas uzņēmums. Tā galvenais birojs atrodas Vantā. Uzņēmums ir dibināts 2011. gadā.
Uzņēmums pieder institucionālajiem investoriem, ko konsultē J.P. Morgan Asset Management.

Adven darbojas centralizētās siltumapgādes un vietējo enerģētikas risinājumu jomā Somijā, Zviedrijā, Norvēģijā, Igaunijā un Latvijā. Tas arī veic rūpnieciskās enerģijas un gāzes izplatīšanu Igaunijā, kā arī apkalpo nelielu gāzes tīklu Somijā. Zviedrijā Adven arī darbojas ģeotermālās enerģijas jomā.

 Vēsture 
2011. gada 7. janvārī Somijas enerģētikas uzņēmums Fortum dibināja meitas uzņēmumu Fortum Energiaratkaisut Oy. Tajā bija apvienotas maza mēroga siltumenerģijas, tvaika un dzesēšanas ražošanas un piegādes operācijas.

2011. gada 19. decembrī Fortum paziņoja, ka tā meitas uzņēmumi Fortum Energiaratkaisut Oy un AS Fortum Termest (darbojās Igaunijā; Fortum to iegādājās 2000. gadā) par 200 miljoniem EUR tiks pārdoti investīciju fondam EQT Infrastructure. Darījums pabeigts 2012. gada 1. februārī; AS Fortum Termest kļuva par Fortum Energiaratkaisut meitas uzņēmumu. 1. aprīlī Fortum Energiaratkaisut Oy tika pārdēvēts par Adven Oy. 4. aprīlī AS Fortum Termest pārreģistrēts par AS Adven Eesti.

2014. gadā tika nopirkts Zviedrijas uzņēmums Eco2 Energy (tagad Adven Sweden AB), kas koncentrējās uz ģeoenerģijas risinājumiem. 2015. gadā Adven iegādājās Zviedrijas centralizētās siltumapgādes uzņēmumu Enycon.

2015. gada 18. decembrī EQT Infrastructure pārdeva Adven kapitāldaļas investīciju uzņēmumiem AMP Capital (Austrālija) un Infracapital (Apvienotā Karaliste).

2017. gada beigās Adven no E.ON iegādājās Zviedrijas centralizētās siltumapgādes uzņēmumu E.ON Värme Lokala Energilösningar AB.
2018. gada janvārī Adven iegādājās FC Energia un FC Power elektrostacijas attiecīgi no Kemira Chemicals un Leppäkoski Sähkö.
2018. gada oktobrī meitas uzņēmums Igaunijā Adven Eesti no Graanul Invest nopirka 10 ar granulām kurināmās katlu mājas.
2018. gada novembrī par Adven direktoru padomes priekšsēdētāju kļuva bijušais premjerministrs Esko Aho.
2019. gada 5. novembrī no kartona ražotāja Pankaboard tika nopirkta tā enerģijas ražošanas centrāle, kas ar aptuveni 33 MW kļuva par vienu no Adven lielākajām ražotnēm.

2020. gada 18. septembrī tika paziņots, ka Adven īpašnieki investīciju uzņēmumi AMP Capital un Infracapital ir vienojušies par to, ka institucionālajiem investoriem, ko konsultē J.P. Morgan Asset Management, tiks pārdota to apvienotā līdzdalība uzņēmumā Adven; darījums pabeigts oktobra vidū.
2022. gada 7. novembrī Adven Oy apvienojās ar tā īpašniekiem piederošu uzņēmumu Värmevärden AB, kas bija viens no vadošajiem Zviedrijas centralizētās siltumapgādes tīklu operatoriem; turpmāk tie darbojās zem viena nosaukuma — Adven.

 Adven Latvijā 
2018. gada 14. maijā Adven dibināja meitas uzņēmumu Latvijā SIA Adven Latvia.
24. jūlijā Adven no uzņēmuma SIA Enerģijas Risinājumi iegādājās vairākuma kapitāldaļas centralizētās siltumapgādes uzņēmumos Valmierā (AS Valmieras enerģija) un Cēsīs.

2021. gadā Adven iegādājās uzņēmumu SIA Wesemann-Sigulda, kas nodrošināja Siguldu ar centralizēto siltumapgādi; 2021. gada 6. decembrī uzņēmums mainīja nosaukumu uz SIA Adven Sigulda.

 Atsauces 

 Ārējās saites 
 Adven globālā vietne

Kategorija:Somijas uzņēmumi
Kategorija:Fortum